b"\n_START_ARTICLE_\nAlfred Tennyson\n_START_SECTION_\n\xc5\xbdivljenje in delo\n_START_PARAGRAPH_\nAlfred Tennyson je najznamenitej\xc5\xa1i pesnik viktorijanske dobe v Angliji. Rodil se je 6. avgusta 1809 v Somersbyju v Lincolnshiru. Njegov o\xc4\x8de, George Tennyson, je bil duhovnik in je sinove u\xc4\x8dil tujih jezikov. V obdobju Alfredovega odra\xc5\xa1\xc4\x8danja je do\xc5\xbeivel nekaj du\xc5\xa1evnih zlomov, pa tudi sicer so bile razmere v dru\xc5\xbeini \xc4\x8dedalje bolj napete, zato je Alfred leta 1827 od\xc5\xa1el \xc5\xa1tudirat na kolid\xc5\xbe Trinity v Cambridgeu. Tam se je spoprijateljil z Arthurjem Hallamom, vodjo kro\xc5\xbeka Apostoli za umetni\xc5\xa1ko in politi\xc4\x8dno napredne \xc5\xa1tudente, ki \xc5\xa1e niso diplomirali. Alfred se jim je kmalu pridru\xc5\xbeil, tudi po zaslugi pesni\xc5\xa1ke zbirke Poems by Two Brothers, ki jo je izdal skupaj z bratom Charlesom in ki je pritegnila njihovo pozornost._NEWLINE_Leta 1830 je izdal prvo samostojno zbirko pesmi Poems, Chiefly Lyrical in se s Hallamom ter ostalimi odpravil na potovanje po Evropi, med drugim v \xc5\xa0panijo, da bi izrazili podporo neuspeli revoluciji proti Ferdinandu VII.. Naslednje leto je Alfred zapustil kolid\xc5\xbe, ne da bi diplomiral. Hallam se je zaro\xc4\x8dil z njegovo sestro, vendar je dve leti kasneje nenadoma umrl, kar je na Tennysona trajno zaznamovalo; poleg tega je njegova zbirka Poems iz leta 1832 naletela na mla\xc4\x8den odziv javnosti._NEWLINE_Leta 1836 se je Alfred zaro\xc4\x8dil z Emily Sellwood, vendar je bila zaroka zaradi njegovih finan\xc4\x8dnih te\xc5\xbeav kmalu preklicana. Leta 1842 je pri\xc5\xa1lo do preobrata v priljubljenosti zbirke Poems; 1850 pa je z zbirko elegij z naslovom In Memoriam, posve\xc4\x8denih Hallamu, dosegel velik uspeh v javnosti in pri kraljici Viktoriji, ki ga je imenovala za prvega dvornega pesnika po Williamu Wordsworthu. Spet si je povrnil premo\xc5\xbeenje in se istega leta poro\xc4\x8dil z Emily Sellwood, s katero sta imela dva sinova, Hallama in Lionela._NEWLINE_Kot t. i. dvorni pesnik je napisal \xc5\xa1tevilna domoljubna dela. Med najbolj opaznimi sta pesmi Maud in Morte d'Arthur. Leta 1859 je objavil prve pesmi iz zbirke Kraljeve idile, vsebinsko povezanih z legendo o kralju Arturju, in z njimi dosegel vrhunec svoje slave: v enem mesecu je bilo prodanih ve\xc4\x8d kot 10.000 izvodov. Med bolj liri\xc4\x8dne pesnitve sodijo Lotofagi, Umirajo\xc4\x8di labod, Mlinarjeva h\xc4\x8di, Gospa z gradu Shalott, Slovo. Leta 1884 je prejel lordski naslov. S pisanjem poezije in dramatike se je ukvarjal do konca svojega \xc5\xbeivljenja. Umrl je 6. oktobra 1892 v Lurgashallu v Sussexu in bil pokopan v Westminstrski opatiji._NEWLINE_Zna\xc4\x8dilnost njegove poezije ni toliko bogastvo novih zamisli kot poudarek na \xc4\x8dutih in muzikali\xc4\x8dnosti. Vsebinsko se je najraje vra\xc4\x8dal v izro\xc4\x8dilo klasi\xc4\x8dnih mitov in srednjeve\xc5\xa1kih legend, ki so mu pomagali pri ustvarjanju sanjskega in brez\xc4\x8dasnega vzdu\xc5\xa1ja. Prav zaradi teh zna\xc4\x8dilnosti ga marsikdo uvr\xc5\xa1\xc4\x8da med pesnike pozne romantike._NEWLINE_V sloven\xc5\xa1\xc4\x8dino je prevedena ena zbirka njegovih pesmi, Alfred Tennyson, ki jo je pripravil Andrej Arko."